L’Ajuntament de Carcaixent repartirà 2.000 polseres amb el lema “No, és no a les agressions sexistes”
07 de Octubre de 2016

Carcaixent

La Regidoria de Festes, en col·laboració amb la Regidoria de Benestar Social, han llançat la campanya de sensibilització “No, és no”, per a evitar agressions masclistes durant les festes locals. Una de les iniciatives més vistoses serà el repartiment de 2.000 polseres morades amb el lema “No, és no a les agressions sexuals” durant els principals actes de les festes locals que hui comencen, en especial en aquells en què es done molta concurrència de joves com són les discomòbils.

Segons ha explicat Rosa Nicolau, regidora de Festes, la campanya s’ha creat amb un doble objectiu, “principalment, per evitar que es produïsquen agressions sexistes durant les festes, però sobretot per conscienciar els més joves que este tipus de comportaments poden ocórrer en qualsevol moment i que està en les seues mans evitar-los”. Tot i que el públic potencial són els joves, la regidora ha volgut destacar que la campanya va dirigida a tota la població, “les festes no han de ser sinònim de “tot val” i de cap manera s’han de tolerar comportaments que evidencien una desigualtat entre homes i dones. És responsabilitat de totes i tots denunciar-los i posar fi a situacions que han de desaparéixer ja del nostre dia a dia”.